ข้อมูลสรุป

ความเป็นมา

บริษัท จัดการและพัฒนาทรัพยากรน้ำภาคตะวันออก จำกัด (มหาชน) (บริษัทฯ)
จัดตั้งขึ้นตามมติคณะรัฐมนตรี เมื่อวันที่ 12 กันยายน 2535
ซึ่งให้ความเห็นชอบตามมติคณะกรรมการกลั่นกรองฯ ฝ่ายเศรษฐกิจ โดยให้การประปาส่วนภูมิภาค
(กปภ.) จัดตั้งบริษัท จัดการและพัฒนาทรัพยากรน้ำภาคตะวันออก จำกัด
ขึ้นรับผิดชอบในการพัฒนาและดำเนินการดูแลระบบท่อส่งน้ำดิบสายหลักในพื้นที่ชายฝั่งทะเลตะวันออก
ประกอบด้วยจังหวัดชลบุรี จังหวัดระยอง จังหวัดฉะเชิงเทรา จังหวัดปราจีนบุรี จังหวัดสระแก้ว
จังหวัดจันทบุรี และจังหวัดตราด และยังจะสามารถร่วมทุนกับภาคเอกชนได้ด้วย บริษัทฯ
ได้จดทะเบียนจัดตั้งเมื่อวันที่ 15 ตุลาคม 2535 โดยมีทุนจดทะเบียนเริ่มต้น 10 ล้านบาท
และเมื่อวันที่ 14 กรกฎาคม 2540 บริษัทฯ
ได้จดทะเบียนเพิ่มทุนและเสนอขายหุ้นให้แก่นักลงทุนทั่วไปเพื่อใช้ในการลงทุนของบริษัทฯ
โดยปัจจุบันบริษัทฯ มีทุนจดทะเบียนทั้งสิ้น 1,000 ล้านบาท

การดำเนินงาน

ธุรกิจหลักของบริษัทฯ คือ พัฒนาและบริหารระบบท่อส่งน้ำสายหลักในพื้นที่ชายฝั่งทะเลตะวันออก
ให้สามารถตอบสนองความต้องการใช้น้ำในพื้นที่ได้อย่างเพียงพอ ซึ่งในปัจจุบันบริษัทฯ
บริหารจัดการระบบท่อส่งน้ำดิบรวม 4 ระบบ ในพื้นที่จังหวัด ฉะเชิงเทรา ชลบุรี และระยอง
โดยมีความยาวของระบบท่อรวมทั้งสิ้น 232 กิโลเมตร

นอกจากนี้ บริษัทฯ
ยังได้ขยายการดำเนินการหรือธุรกิจการพัฒนาและบริหารทรัพยากรน้ำหรือธุรกิจที่เกี่ยวเนื่องในพื้นที่อื่นๆ
อาทิ กิจการประปา และการผลิต จำหน่าย ท่อและอุปกรณ์ที่เกี่ยวข้องกับ กิจการด้านน้ำ
โดยจัดตั้งบริษัทย่อยและบริษัทในเครือเพื่อดำเนินกิจการที่เกี่ยวข้อง ดังนี้

-   บริษัท โกลบอล วอเตอร์ ซีสเท็มส์ คอร์ปอเรชั่น จำกัด
    ดำเนินธุรกิจผลิตและจำหน่ายน้ำดื่มโดยผ่านเครื่องจำหน่ายน้ำหยอดเหรียญแบบอัตโนมัติ

-   บริษัท ยูนิเวอร์แซล ยูทีลิตี้ส์ จำกัด ดำเนินธุรกิจด้านน้ำประปา บำบัดน้ำเสีย
    รวมถึงการสำรวจ ออกแบบ ก่อสร้าง และควบคุมงานก่อสร้าง รวมทั้งให้คำปรึกษา
    แนะนำเกี่ยวกับระบบผลิตตามน้ำประปาและระบบบำบัดน้ำเสีย ด้วย

  - บริษัท อีสเทิร์น โฮบาส ไพพ์ จำกัด ดำเนินธุรกิจผลิตและจำหน่ายท่อ CC-GRP
  สำหรับใช้งานใน กิจการน้ำดิบ น้ำประปาและน้ำเสีย
  โดยมุ่งเน้นการจำหน่ายในประเทศและแถบภูมิภาคเอเชียตะวัน-ออกเฉียงใต้

สรุปฐานะการเงินและผลการดำเนินงานในรอบปี 2545[]รายได้รวมปี 2545

  []

  รายได้รวมปี 2544

รูปที่ 1 แสดงการเปรียบเทียบโครงสร้างรายได้รวมของบริษัทฯ และบริษัทในเครือ โดยแบ่งเป็น
รายได้จากธุรกิจหลัก คือ การจำหน่ายน้ำดิบประมาณร้อยละ 86 ธุรกิจน้ำประปา ร้อยละ 6
และธุรกิจน้ำดื่ม ร้อยละ 2 ส่วนที่เหลือเป็นรายได้จากดอกเบี้ยรับ และรายได้อื่นๆ รวมร้อยละ 6

ปีงบประมาณ 2545 บริษัทฯ และบริษัทย่อย มีรายได้รวมทั้งสิ้น 1,159.66 ล้านบาท เพิ่มขึ้นร้อยละ
16 เนื่องจากการขยายตัวของความต้องการใช้น้ำดิบของนิคมอุตสาหกรรม การประปาและโรงไฟฟ้า
ในพื้นที่จังหวัดชลบุรีและระยอง รวมถึงการจำหน่ายน้ำประปาของบริษัทย่อยที่เพิ่มขึ้น

สำหรับต้นทุนและค่าใช้จ่ายดำเนินการ บริษัทฯ สามารถควบคุมให้อยู่ต่ำกว่างบประมาณ
ประมาณร้อยละ 4 อย่างไรก็ดี เมื่อเปรียบเทียบกับค่าใช้จ่ายปี 2544 มีอัตราเพิ่มขึ้นร้อยละ 23
สืบเนื่องจากปริมาณน้ำจำหน่ายที่เพิ่มขึ้น
และค่าเสื่อมราคาที่เพิ่มขึ้นจากโครงการท่อส่งน้ำดิบพื้นที่จังหวัดฉะเชิงเทรา รวมถึง
ค่าใช้จ่ายในการขายและบริหารของบริษัทย่อยที่เพิ่มขึ้น เช่น ค่าจ้างโฆษณาประชาสัมพันธ์
ค่าใช้จ่ายตอบแทนโครงการเกษียณอายุก่อนกำหนดของกิจการประปาสัมปทาน เป็นต้น

อย่างไรก็ดี จากปริมาณน้ำจำหน่ายที่เพิ่มขึ้นรวมทั้งการควบคุมต้นทุนของบริษัทฯ
เป็นไปอย่างมีประสิทธิภาพ ส่งผลให้บริษัทฯ มีผลกำไรสุทธิเพิ่มขึ้นประมาณร้อยละ 17
และมีอัตราผลตอบแทนต่อส่วนของผู้ถือหุ้นและต่อสินทรัพย์ถาวรในอัตราที่สูงขึ้นโดยอยู่ที่ระดับ 10.53
และ 14.21 ตามลำดับ

ทั้งนี้ กำไรสุทธิในปี 2545 ถูกกระทบโดยรายการพิเศษที่เกิดขึ้นจากการไถ่ถอนหุ้นกู้คืนก่อนกำหนด
ที่บริษัทฯ รับรู้เป็นค่าใช้จ่ายทั้งจำนวนในปี 2545 อย่างไรก็ตาม
รายการดังกล่าวจะช่วยลดค่าดอกเบี้ยจ่ายในปี 2546 และ 2547 กว่า 49
ล้านบาทและจะช่วยให้ผลการดำเนินงานโดยรวมในอนาคตดีขึ้นต่อไป

จากผลการดำเนินงานที่ผ่านมา บริษัทฯ ยังคงมีฐานะการเงินที่มั่นคงจากผลการดำเนินงานที่ดี
รวมถึงมีสภาพคล่องสูง ส่งผลให้บริษัทฯ
สามารถขยายการลงทุนทั้งในโครงการปัจจุบันและอนาคตได้อย่างต่อเนื่อง